باش شۇجى شى جىنپىڭ «نامراتلارنى دەل جايىدا يۆلەش»نى ئوتتۇرىغا قويدى
شىنخۇا ئاگېنتلىقى، بېيجىڭ، 11 - ئاينىڭ 28 - كۈنى تېلېگراممىسى (چى شېڭ) 2013 - يىلى 11 - ئاينىڭ 3 - كۈنى، باش شۇجى شى جىنپىڭ شياڭشى تۇجيازۇ مياۋزۇ ئاپتونوم ئوبلاستى خۇايۈەن ناھىيەسى پەيبى يېزىسىنىڭ شىبادۇڭ كەنتىگە كېلىپ، كەنت كادىرلىرى ۋە كەنت ئاھالىسى ۋەكىللىرى بىلەن بىللە چۆرىدەپ ئولتۇرۇپ، سەمىمىي پاراڭلىشىپ، تەرەققىيات توغرىسىدا سۆزلەشتى، بۇ يەردە ئۇ تۇنجى قېتىم «نامراتلارنى دەل جايىدا يۆلەش»نى ئوتتۇرىغا قويدى. باش شۇجى شى جىنپىڭ مۇنۇلارنى بىلدۈردى: نامراتلارنى يۆلەشتە ھەقىقەتنى ئەمەلىيەتتىن ئىزدەپ، شارائىتقا قاراپ ئىش كۆرۈش كېرەك. نامراتلارنى دەل جايىدا يۆلەش، شوئار توۋلاشتىن قاتتىق ساقلىنىش، شۇنداقلا يەتكىلى بولمايدىغان نىشاننى بېكىتىۋالماسلىق كېرەك.
«نەچچە ئون مىليون يېزا نامرات ئاھالىسىنىڭ تۇرمۇشىنى ياخشىلاش مەن ئەڭ كۆڭۈل بۆلىدىغان ئىش.» باش شۇجى شى جىنپىڭ نامراتلارنى دەل جايىدا يۆلەش، نامراتلىقتىن دەل جايىدا قۇتۇلدۇرۇش توغرىسىدا كۆپ قېتىم مۇھىم يوليورۇق بەردى. ئۇ مۇنداق كۆرسەتتى: نامراتلارنى دەل جايىدا يۆلەشتە، نامراتلارنى يۆلەش ئوبيېكتلىرىغا قارىتا ئىنچىكە باشقۇرۇشنى يولغا قويۇش، نامراتلارنى يۆلەش بايلىقىغا قارىتا مەنبەدىن دەل توغرا تەقسىملەشنى يولغا قويۇش، نامراتلارنى يۆلەش ئوبيېكتلىرىغا قارىتا دەل جايىدا يۆلەشنى يولغا قويۇش، نامراتلارنى يۆلەش بايلىقىنىڭ نامراتلارنى يۆلەش ئوبيېكتلىرىغا ھەقىقىي ئىشلىتىلىشىگە، نامرات رايونلارغا ھەقىقىي ئىشلىتىلىشىگە ھەقىقىي كاپالەتلىك قىلىش كېرەك. ئۇ يەنە مۇنداق تەكىتلىدى: نامراتلارنى يۆلەش - روناق تاپقۇزۇشنى بۈگۈنكىدەك دەرىجىدە ئالغا سىلجىتىشنىڭ قىممەتلىك يېرى دەل جايىدا بولۇشتا، مۇھىمى دەل جايىدا بولۇشتا، مۇۋەپپەقىيەتلىك بولۇشى ياكى مەغلۇپ بولۇشىمۇ دەل جايىدا بولۇشتا. «يۆلەش ئوبيېكتى دەل جايىدا بولۇش، تۈر ئورۇنلاشتۇرۇش دەل جايىدا بولۇش، مەبلەغ ئىشلىتىش دەل جايىدا بولۇش، تەدبىرلەرنى ئائىلىلەرگىچە قوللىنىش دەل جايىدا بولۇش، كەنتكە قاراپ ئادەم ئەۋەتىش دەل جايىدا بولۇش، نامراتلىقتىن قۇتۇلدۇرۇشنىڭ نەتىجە - ئۈنۈمى دەل جايىدا بولۇش»نى ئىشقا ئاشۇرۇش كېرەك.
2015 - يىلى 11 - ئاينىڭ 27 - كۈنى، باش شۇجى شى جىنپىڭ مەركەز نامراتلارنى يۆلەش - روناق تاپقۇزۇش خىزمىتى يىغىنىدا مۇھىم سۆز قىلىپ مۇنۇلارنى كۆرسەتتى: «كىمنى يۆلەش» مەسىلىسىنى ياخشى ھەل قىلىپ، ھەقىقىي نامرات ئاھالىنى ئېنىقلاشقا ھەقىقىي كاپالەتلىك قىلىپ، نامرات ئاھالە، نامراتلىق دەرىجىسى، نامراتلىقنى كەلتۈرۈپ چىقارغان سەۋەبلەر قاتارلىقلارنى ئېنىقلاپ، ئائىلىلەرگە قاراپ تەدبىر قوللىنىش، ئادەمگە قاراپ تەدبىر قوللىنىش كېرەك. «كىم يۆلەش» مەسىلىسىنى ياخشى ھەل قىلىپ، مەركەز بىرتۇتاش پىلانلايدىغان، ئۆلكە (ئاپتونوم رايون، بىۋاسىتە قاراشلىق شەھەر) باش مەسئۇل بولىدىغان، شەھەر (ۋىلايەت)، ناھىيەلەر ئەمەلىيلەشتۈرۈشنى تۇتىدىغان نامراتلارنى يۆلەش - روناق تاپقۇزۇش خىزمەت مېخانىزمىنى تېز شەكىللەندۈرۈپ، ئىش تەقسىماتى ئايدىڭ بولۇش، مەسئۇلىيەت ئېنىق بولۇش، ۋەزىپىنى ئادەمگىچە ئەمەلىيلەشتۈرۈش، باھالاش جايىدا بولۇشنى ئىشقا ئاشۇرۇش كېرەك. «قانداق يۆلەش» مەسىلىسىنى ياخشى ھەل قىلىپ، نامرات رايونلار ۋە نامرات ئاھالىنىڭ كونكرېت ئەھۋالىغا ئاساسەن، «بەش بىر تۈركۈم» قۇرۇلۇشىنى يولغا قويۇش كېرەك. نامراتلارنى دەل جايىدا يۆلەش نامراتلىقتىن دەل جايىدا قۇتۇلدۇرۇش ئۈچۈن. ۋاقىت جەدۋىلى بېكىتىپ، تەرتىپلىك چېكىندۈرۈشنى ئىشقا ئاشۇرۇپ، ھەم ئارقىغا سوزۇش كېسىلىنىڭ ئالدىنى ئېلىش، ھەم ئالدىراقسانلىق كېسىلىنىڭ ئالدىنى ئېلىش كېرەك.
پارتىيە 18 - قۇرۇلتىيىدىن بۇيان، يولداش شى جىنپىڭ يادرولۇقىدىكى پارتىيە مەركىزىي كومىتېتىنىڭ كۈچلۈك رەھبەرلىكىدە، نامراتلىقتىن قۇتۇلدۇرۇش ئۆتكىلىگە ھۇجۇم قىلىش جېڭىدە ھەل قىلغۇچ ئىلگىرىلەشلەر قولغا كەلتۈرۈلدى. دۆلىتىمىز دۇنيادىكى نامرات ئاھالە ئەڭ كۆپ ئازايتىلغان دۆلەت، شۇنداقلا دۇنيا بويىچە بىرلەشكەن دۆلەتلەر تەشكىلاتىنىڭ مىڭ يىللىق تەرەققىيات نىشانىنى باشلامچىلىق بىلەن تاماملىغان دۆلەتكە ئايلاندى.